b"\n_START_ARTICLE_\nBonaparte travers\xc3\xa2nd Marele Saint Bernard\n_START_SECTION_\nVersiunea de la Malmaison\n_START_PARAGRAPH_\nIntitulat\xc4\x83 ini\xc8\x9bial Tableau-portrait \xc3\xa9questre du Premier Consul, repr\xc3\xa9sent\xc3\xa9 dans le moment o\xc3\xb9 il passe les Alpes au mont Saint-Bernard le 30 flor\xc3\xa9al an VIII (Tablou-portret ecvestru al Primului Consul, reprezentat \xc3\xaen momentul \xc3\xaen care trece Alpii la muntele Saint-Bernard, \xc3\xaen 30 floreal, anul VIII) [denumit \xc3\xaen diferitele sale versiuni \xc8\x99i Le Premier Consul franchissant les Alpes au col du Grand-Saint-Bernard (Primul Consul travers\xc3\xa2nd Alpii prin pasul Saint-Bernard), Napol\xc3\xa9on passant le mont Saint-Bernard (Napoleon trec\xc3\xa2nd pe muntele Saint-Bernard), Bonaparte au Grand Saint-Bernard (Bonaparte la Marele Saint-Bernard), Le passage du Saint-Bernard (Trecerea prin Saint-Bernard) sau Bonaparte gravissant le Saint-Bernard (Bonaparte urc\xc3\xa2nd muntele Saint-Bernard)], opera de art\xc4\x83 este la origine o comand\xc4\x83 a regelui Spaniei Carol al IV-lea. Acesta din urm\xc4\x83, prin intermediul ambasadorului Fran\xc8\x9bei \xc3\xaen Spania Charles-Jean-Marie Alquier, face apel la pictorul Jacques-Louis David la 7 august 1800, pentru a realiza un portret al Primului Consul, cu scopul de a-l amplasa \xc3\xaen salonul \xe2\x80\x9eMarilor C\xc4\x83pitani\xe2\x80\x9d din Palatul Regal din Madrid. Prin acest gest, regele Spaniei voia s\xc4\x83 salute rela\xc8\x9biile cordiale \xc8\x99i cooperarea politic\xc4\x83 \xc8\x99i militar\xc4\x83 dintre cele dou\xc4\x83 state. Tabloul r\xc4\x83m\xc3\xa2ne la Madrid dup\xc4\x83 detronarea regelui Carol al IV-lea de c\xc4\x83tre Napoleon, fiind remarcat \xc3\xaen palatul regal de Abel Hugo, pajul lui Joseph Bonaparte, noul rege al Spaniei\xc2\xa0:_NEWLINE_\xe2\x80\x9eA\xc8\x99tept\xc3\xa2nd momentul sosirii regelui, Aristizabal mi-a atras aten\xc8\x9bia asupra tablourilor care decorau sala unde ne aflam, \xc8\x99i pe care le-am admirat: se vedea, printre altele, o copie foarte frumoas\xc4\x83 a unui tablou al lui David, cel \xc3\xaen care l-a reprezentat pe generalul Bonaparte travers\xc3\xa2nd Alpii pe urmele \xc8\x99terse ale lui Hanibal \xc8\x99i Carol cel Mare. A\xc8\x99 fi crezut c\xc4\x83 aceast\xc4\x83 pictur\xc4\x83 a fost amplasat\xc4\x83 \xc3\xaen palat dup\xc4\x83 ce Joseph urcase pe tronul Spaniei, \xc3\xaens\xc4\x83 Aristizabal \xc3\xaemi spuse c\xc4\x83 nu, c\xc4\x83ci fusese prezent atunci c\xc3\xa2nd fusese ag\xc4\x83\xc8\x9bat portretul Primului Consul \xc3\xaen locul pe care \xc3\xaenc\xc4\x83 \xc3\xael ocupa, \xc8\x99i \xc3\xaensu\xc8\x99i Carol al IV-lea prezidase aceast\xc4\x83 inaugurare. Bietul rege nu-\xc8\x99i d\xc4\x83dea seama c\xc4\x83 punerea portretului \xc3\xaen aceast\xc4\x83 sal\xc4\x83 \xc3\xaensemna scoaterea tronului s\xc4\x83u din ea!\xe2\x80\x9d_NEWLINE_\xc3\x8en 1812, tabloul este luat de Joseph Bonaparte c\xc3\xa2nd fuge din Spania \xc8\x99i \xc3\xael \xc3\xaenso\xc8\x9be\xc8\x99te \xc3\xaen exilul s\xc4\x83u din Statele Unite ale Americii, fiind at\xc3\xa2rnat \xc3\xaen re\xc8\x99edin\xc8\x9ba sa din Point-Breeze. Portretul este dat fiicei sale Z\xc3\xa9na\xc3\xafde Bonaparte, prin\xc8\x9bes\xc4\x83 de Canino, care \xc3\xael expune apoi \xc3\xaen vila Bonaparte (cunoscut\xc4\x83 anterior ca vila Paolina), re\xc8\x99edin\xc8\x9ba de la Roma a prin\xc8\x9bilor de Canino. Tabloul este p\xc4\x83strat de urma\xc8\x99ii s\xc4\x83i p\xc3\xa2n\xc4\x83 \xc3\xaen 1949, c\xc3\xa2nd este l\xc4\x83sat mo\xc8\x99tenire de c\xc4\x83tre nepoata sa Eug\xc3\xa9nie Bonaparte, prin\xc8\x9bes\xc4\x83 de Moscova, Muzeului na\xc8\x9bional din Castelul Malmaison (inventar MM 7149).\n_START_SECTION_\nVersiunea de la Berlin\n_START_PARAGRAPH_\nInformat cu privire la comanda lui Carol al IV-lea, Bonaparte i-a cerut lui David s\xc4\x83 realizeze trei replici ale tabloului: cea de-a doua versiune, destinat\xc4\x83 Castelului din Saint-Cloud (1801), a fost expus\xc4\x83 \xc3\xaempreun\xc4\x83 cu prima versiune la Luvru. Adus\xc4\x83 la palat \xc3\xaen 1802, mai \xc3\xaent\xc3\xa2i \xc3\xaen Salonul lui Marte, apoi \xc3\xaen sala tronului, ea a fost luat\xc4\x83 \xc3\xaen iunie 1814 de solda\xc8\x9bii prusaci ai generalului von Bl\xc3\xbccher care a oferit-o regelui Frederic Wilhelm al III-lea al Prusiei. Acesta a amplasat-o \xc3\xaen Castelul Charlottenburg \xc3\xaen 1816 (inventar GKI 913).\n_START_SECTION_\nVersiunea de la Versailles\n_START_PARAGRAPH_\nCea de-a treia versiune a fost destinat\xc4\x83 bibliotecii Domului Invalizilor \xc3\xaen 1802. A fost primit\xc4\x83 acolo de c\xc4\x83tre pensionari cu un mare ceremonial \xc3\xaen sunet de tunuri \xc8\x99i \xc3\xaen prezen\xc8\x9ba pictorului \xc8\x99i a asistentului s\xc4\x83u,  Georges Rouget. Se poveste\xc8\x99te c\xc4\x83 \xc3\xaen timpul ceremoniei, pictorul i-a spus acestuia: \xe2\x80\x9eC\xc3\xa2teva salve de tun sunt pentru tine, prietene\xe2\x80\x9d\xc2\xbb. Pictura a fost apoi depus\xc4\x83 \xc3\xaen anexele cl\xc4\x83dirii \xc3\xaen timpul Restaura\xc8\x9biei. Amplasat\xc4\x83 \xc3\xaen 1830 \xc3\xaen Castelul de la Saint-Cloud, ea a fost expus\xc4\x83 apoi, \xc3\xaen 1837, de c\xc4\x83tre regele Ludovic-Filip I, \xc3\xaen Muzeul de istorie al Castelului din Versailles (sala Marengo inventar MV 1567).\n_START_SECTION_\nVersiunea de la Viena\n_START_PARAGRAPH_\nCea de-a patra versiune a fost comandat\xc4\x83 pentru palatul de la Milano al Republicii Cisalpine. Ini\xc8\x9bial, era vorba s\xc4\x83 se creeze o alegorie cu titlul Bonaparte d\xc3\xa2nd din nou via\xc8\x9b\xc4\x83 Republicii Cisalpine, dar guvernul italian a abandonat proiectul din cauza preten\xc8\x9biilor financiare ale pictorului, considerate a fi prea mari. Guvernul a acceptat \xc3\xaen loc de alegorie o replic\xc4\x83 a portretului ecvestru. Directorul muzeelor, Dominique-Vivant Denon, a fost \xc3\xaens\xc4\x83rcinat la 29 martie 1803 s\xc4\x83 expedieze portretul lui Napoleon tinerei Republici Italiene \xc8\x99i vicepre\xc8\x99edintelui ei, Francesco Melzi d'Eril: _NEWLINE_\xe2\x80\x9e8 germinal anul XI, cet\xc4\x83\xc8\x9beanului Melzi, vicepre\xc8\x99edinte al Republicii Italiene._NEWLINE_Directorul general al Muzeului Central de Arte c\xc4\x83tre cet\xc4\x83\xc8\x9beanul Melzi, vicepre\xc8\x99edinte al Republicii Italiene.Cet\xc4\x83\xc8\x9bene Vicepre\xc8\x99edinte,_NEWLINE_Am onoarea s\xc4\x83 v\xc4\x83 anun\xc8\x9b c\xc4\x83 sunt \xc3\xaens\xc4\x83rcinat de Primul Consul s\xc4\x83 v\xc4\x83 trimit un tablou pictat de David, pentru a fi amplasat \xc3\xaen Palatul Republicii din Milano, care \xc3\xael reprezint\xc4\x83 \xc3\xaen momentul \xc3\xaen care traverseaz\xc4\x83 Pasul Saint-Bernard. Am pus s\xc4\x83 se ambaleze cu grij\xc4\x83 tabloul \xc8\x99i l-am trimis la cet\xc4\x83\xc8\x9beanul Marescalchi, ministrul Afacerilor Externe al Republicii Italiene, \xc3\xaendemn\xc3\xa2ndu-l s\xc4\x83 g\xc4\x83seasc\xc4\x83 c\xc3\xa2t mai repede o ocazie pentru a-l face s\xc4\x83 ajung\xc4\x83 la dumneavoastr\xc4\x83._NEWLINE_M\xc4\x83 bucur, Cet\xc4\x83\xc8\x9bene Vicepre\xc8\x99edinte, c\xc4\x83 aceast\xc4\x83 \xc3\xaemprejurare m\xc4\x83 pune \xc3\xaen situa\xc8\x9bia de a v\xc4\x83 aminti de mine \xc8\x99i de prietenia cu care m-a\xc8\x9bi onorat.\xe2\x80\x9d_NEWLINE_\xe2\x80\x94Dominique Vivant-Denon, Correspondance administrative (Coresponden\xc8\x9b\xc4\x83 administrativ\xc4\x83), 29 martie 1803 Archives des mus\xc3\xa9es nationaux, registrul AA4, p. 311_NEWLINE_Livrat \xc3\xaen 1803, tabloul a fost confiscat de austrieci \xc3\xaen 1816, dar era \xc3\xaenc\xc4\x83 depozitat la Milano prin anii 1825, milanezii refuz\xc3\xa2nd s\xc4\x83-l predea austriecilor. Tabloul a fost instalat \xc3\xaen Palatul Belvedere din Viena, \xc3\xaen 1834. Expus o lung\xc4\x83 perioad\xc4\x83 la Muzeul de Istorie a Artei din Viena, a fost readus \xc3\xaen palat \xc3\xaen anii 1990 (inventar \xc3\x96G 2089).\n_START_SECTION_\nA doua versiune de la Versailles\n_START_PARAGRAPH_\nA fost realizat\xc4\x83 \xc8\x99i o a cincea versiune (Muzeul Na\xc8\x9bional al Castelului Versailles) de c\xc4\x83tre David, r\xc4\x83mas\xc4\x83 \xc3\xaen atelierele sale succesive din Paris \xc8\x99i din timpul exilului s\xc4\x83u de la Bruxelles. La moartea pictorului, tabloul at\xc3\xa2rna pe partea opus\xc4\x83 a patului s\xc4\x83u. Pus \xc3\xaen v\xc3\xa2nzare f\xc4\x83r\xc4\x83 succes de c\xc4\x83tre familia sa \xc3\xaen 1826, a fost cump\xc4\x83rat de baroneasa Pauline Jeanin, fiica lui David, \xc3\xaen 1835. Expus \xc3\xaen 1846 \xc3\xaen Bazarul Bonne-Nouvelle, unde a fost remarcat de Baudelaire, este oferit \xc3\xaen 1850 de c\xc4\x83tre baroneasa Jeanin pre\xc8\x99edintelui Louis-Napol\xc3\xa9on Bonaparte, viitorul \xc3\xaemp\xc4\x83rat Napoleon al III-lea. Acesta din urm\xc4\x83 inten\xc8\x9biona s\xc4\x83-l amplaseze pe scara de onoare a Castelului de la Saint-Cloud pentru a \xc3\xaenlocui portretul ecvestru al lui Ludovic-Filip I, \xc3\xaen 1856, dar opera de art\xc4\x83 a fost amplasat\xc4\x83 \xc3\xaen cele din urm\xc4\x83 \xc3\xaen Palatul Tuileries. F\xc4\x83c\xc3\xa2nd parte din lista civil\xc4\x83, tabloul a trecut, dup\xc4\x83 abdicarea lui Napoleon al III-lea, \xc3\xaen m\xc3\xa2inile prin\xc8\x9bului Napol\xc3\xa9on J\xc3\xa9rome, care l-a at\xc3\xa2rnat \xc3\xaen Castelul de la Prangins. \xc3\x8en 1979, tabloul este cedat de c\xc4\x83tre prin\xc8\x9bul Ludovic Napoleon Castelului de la Versailles (inventar MV 8550).\n_START_SECTION_\nDescriere\n_START_PARAGRAPH_\nCele cinci versiuni ale tabloului sunt de dimensiuni mari \xc8\x99i apropiate (2,6 x 2,2 metri). Napoleon este reprezentat c\xc4\x83lare, \xc3\xaen uniform\xc4\x83 de general \xc8\x99ef, purt\xc3\xa2nd pe cap un bicorn cu galoane de aur, \xc3\xaenarmat cu o sabie de felul celor folosite de mameluci \xc8\x99i acoperit cu o manta umflat\xc4\x83 de v\xc3\xa2nt care-i \xc3\xaenal\xc8\x9b\xc4\x83 faldurile. \xc3\x8en m\xc3\xa2na st\xc3\xa2ng\xc4\x83 \xc8\x9bine h\xc4\x83\xc8\x9bul cu care strune\xc8\x99te calul ce se cabreaz\xc4\x83. \xc3\x8entorc\xc3\xa2ndu-se cu fa\xc8\x9ba spre privitor, Napoleon indic\xc4\x83 o direc\xc8\x9bie cu m\xc3\xa2na dreapt\xc4\x83. Pe fundal sunt solda\xc8\x9bi care urc\xc4\x83 panta muntelui \xc8\x99i trag tunuri dup\xc4\x83 ei. \xc3\x8en dreapta jos se vede drapelul tricolor care f\xc3\xa2lf\xc3\xa2ie. \xc3\x8en prim-plan, sunt gravate pe st\xc3\xa2nci numele BONAPARTE, ANNIBAL \xc8\x99i KAROLVS MAGNVS IMP. Opera este semnat\xc4\x83 \xc8\x99i datat\xc4\x83 L. DAVID AN IX pe cureaua care \xc8\x9bine str\xc3\xa2ns pieptul calului.\n_START_SECTION_\nDiferen\xc8\x9be \xc3\xaentre cele cinci versiuni\n_START_PARAGRAPH_\nPrimul exemplar de la Malmaison \xc3\xael prezint\xc4\x83 pe Bonaparte cu o manta portocalie-galben\xc4\x83, m\xc3\xa2neca m\xc4\x83nu\xc8\x99ii este brodat\xc4\x83, p\xc4\x83rul calului este rotat, harna\xc8\x99amentul este complet, c\xc4\x83p\xc4\x83strul fiind prev\xc4\x83zut \xc8\x99i cu cureaua z\xc4\x83balei, chinga de pe burt\xc4\x83 este de culoare ro\xc8\x99u \xc3\xaenchis. Ofi\xc8\x9berul care \xc8\x9bine o sabie \xc3\xaen fundal este mascat de coada calului. Fa\xc8\x9ba lui Napoleon pare tinereasc\xc4\x83._NEWLINE_Exemplarul de la Charlottenburg prezint\xc4\x83 o manta \xc3\xaen ton ro\xc8\x99u aprins. P\xc4\x83rul calului are culoare castanie, c\xc4\x83p\xc4\x83strul este simplu, f\xc4\x83r\xc4\x83 cureaua z\xc4\x83balei, chinga de pe burt\xc4\x83 este de culoare gri-albastru. Peisajul este acoperit de z\xc4\x83pad\xc4\x83. Tr\xc4\x83s\xc4\x83turile lui Napoleon sunt mai \xc3\xaen\xc4\x83sprite. Tabloul este semnat L.DAVID L\xe2\x80\x99AN IX._NEWLINE_\xc3\x8en exemplarul de la Versailles, p\xc4\x83rul calului este alb cu pete sure, harna\xc8\x99amentul este identic cu cel de la Charlottenburg, culoarea chingii de pe burt\xc4\x83 este albastr\xc4\x83. Broderia m\xc4\x83nu\xc8\x99ii este simplificat\xc4\x83, man\xc8\x99eta este vizibil\xc4\x83 sub m\xc4\x83nu\xc8\x99\xc4\x83, ca la ofi\xc8\x9beri. Peisajul este \xc3\xaentunecat. Expresia lui Napoleon este mai dur\xc4\x83. Tabloul nu este semnat._NEWLINE_Exemplarul de la Belvedere este aproape identic cu cel de la Versailles, fa\xc8\x9ba lui Napoleon este \xc8\x99i mai aspr\xc4\x83. Pictura este semnat\xc4\x83 J.L.DAVID L.ANNO X._NEWLINE_Cel de-al doilea exemplar de la Versailles prezint\xc4\x83 un cal rotat, c\xc4\x83p\xc4\x83strul este complet, dar f\xc4\x83r\xc4\x83 cureaua z\xc4\x83balei, chinga de pe burt\xc4\x83 este de culoare ro\xc8\x99ie. Mantaua este ro\xc8\x99ie-portocalie, gulerul este negru, broderia m\xc4\x83nu\xc8\x99ilor este abia vizibil\xc4\x83, \xc8\x9bes\xc4\x83tura e\xc8\x99arfei este albastru deschis. Ofi\xc8\x9berul este din nou mascat de coada calului. Fa\xc8\x9ba lui Napoleon este mai pu\xc8\x9bin t\xc3\xa2n\xc4\x83r\xc4\x83, cu un z\xc3\xa2mbet u\xc8\x99or, iar p\xc4\x83rul lui este mai scurt. Prin forma sa \xc8\x99i desenul broderiei, modelul bicornului este asem\xc4\x83n\xc4\x83tor cu cel purtat de generalii Imperiului. Tabloul nedatat este semnat L.DAVID. De men\xc8\x9bionat c\xc4\x83 aici Napoleon se vede \xc3\xaen contraplonjeu, pe c\xc3\xa2nd \xc3\xaen celelalte versiuni apare \xc3\xaen perspectiv\xc4\x83 frontal\xc4\x83.\n_START_SECTION_\nContext istoric\n_START_PARAGRAPH_\nLovitura de stat a lui Bonaparte de la 18 \xc8\x99i 19 Brumar anul VIII av\xc3\xa2nd loc \xc3\xaen contextul deosebit de dificil al r\xc4\x83zboaielor celei de-a doua coali\xc8\x9bii (1799-1800), Bonaparte trebuia \xc3\xaenainte de toate s\xc4\x83 restabileasc\xc4\x83 ordinea \xc3\xaen \xc8\x9bar\xc4\x83. El a schimbat radical situa\xc8\x9bia militar\xc4\x83 reu\xc8\x99ind in extremis s\xc4\x83-i \xc3\xaenving\xc4\x83 pe austrieci la Marengo \xc3\xaen 14 iunie 1800. Aceast\xc4\x83 victorie par\xc8\x9bial\xc4\x83 a fost transformat\xc4\x83 \xc3\xaentr-o b\xc4\x83t\xc4\x83lie decisiv\xc4\x83 datorit\xc4\x83 unei propagande deosebit de eficace, la care a contribuit \xc8\x99i tabloul \xc3\xaen care David a ilustrat faimosul episod al trecerii Alpilor de c\xc4\x83tre armata lui Bonaparte.\n_START_SECTION_\nTrecerea Alpilor\n_START_PARAGRAPH_\nPrin traversarea Alpilor de c\xc4\x83tre armata de rezerv\xc4\x83 la 13 mai 1800 intervine Napoleon \xc3\xaen cea de-a doua campanie din Italia declan\xc8\x99at\xc4\x83 de reocuparea ora\xc8\x99ului Milano de c\xc4\x83tre austrieci. Trebuia s\xc4\x83-i surprind\xc4\x83 pe austriecii condu\xc8\x99i de generalul Melas \xc8\x99i s\xc4\x83 se n\xc4\x83pusteasc\xc4\x83 asupra lor profit\xc3\xa2nd de efectul de surpriz\xc4\x83. \xc3\x8empreun\xc4\x83 cu armata de rezerv\xc4\x83, el traverseaz\xc4\x83 pasul Grand Saint-Bernard, \xc3\xaen timp ce corpul de armat\xc4\x83 al generalului Moncey trece prin pasul Saint-Gothard, iar corpul generalului Turreau se \xc3\xaendreapt\xc4\x83 spre pasul Montgen\xc3\xa8vre. La 18 mai, Bonaparte pleac\xc4\x83 din Martigny \xc8\x99i porne\xc8\x99te la drum c\xc4\x83tre pasul Marele Saint-Bernard. La 20 mai, \xc3\xaembr\xc4\x83cat \xc3\xaentr-o uniform\xc4\x83 albastr\xc4\x83 care acoper\xc4\x83 o redingot\xc4\x83 alb\xc4\x83, \xc8\x99i purt\xc3\xa2nd un bicorn acoperit cu p\xc3\xa2nz\xc4\x83 cerat\xc4\x83, c\xc4\x83lare pe un cat\xc3\xa2r \xc8\x99i \xc3\xaenso\xc8\x9bit de ghidul Dorsaz, traverseaz\xc4\x83 c\xc4\x83r\xc4\x83rile abrupte ale v\xc3\xa2rfului montan._NEWLINE_\xc3\x8entre 15 \xc8\x99i 21 mai, trupele urc\xc4\x83 mun\xc8\x9bii \xc8\x99i transport\xc4\x83 tone de echipament, precum \xc8\x99i tunurile ad\xc4\x83postite \xc3\xaen trunchiuri goale de copaci pentru a fi c\xc4\x83rate mai u\xc8\x99or. Artileria a fost \xc3\xaent\xc3\xa2rziat\xc4\x83 de rezisten\xc8\x9ba austriecilor de la fortul din Bard, dar restul armatei a ajuns la prima b\xc4\x83t\xc4\x83lie major\xc4\x83 de la Montebello._NEWLINE_Napoleon a afirmat\xc2\xa0:_NEWLINE_\xe2\x80\x9eLupt\xc4\x83m cu ghea\xc8\x9ba, z\xc4\x83pada, furtunile \xc8\x99i avalan\xc8\x99ele. Saint-Bernard uimit s\xc4\x83 vad\xc4\x83 at\xc3\xa2ta lume c\xc4\x83 \xc3\xael traverseaz\xc4\x83 a\xc8\x99a de brusc, ne opune unele obstacole.\xe2\x80\x9d_NEWLINE_\xe2\x80\x94Napoleon Bonaparte, 18 mai 1800\n_START_SECTION_\n\xc3\x8en\xc8\x9belegerea franco-spaniol\xc4\x83\n_START_PARAGRAPH_\nRecucerirea Italiei de c\xc4\x83tre Napoleon a favorizat apropierea de Spania aflat\xc4\x83 sub domnia regelui Carol al IV-lea. Interesele erau reciproce, regele vrea s\xc4\x83 m\xc4\x83reasc\xc4\x83 Ducatul de Parma \xc8\x99i accept\xc4\x83 \xc3\xaen schimb s\xc4\x83 cedeze Louisiana, dar Napoleon vrea \xc8\x99i ajutorul Spaniei \xc3\xaen r\xc4\x83zboiul s\xc4\x83u \xc3\xaempotriva Angliei. \xc3\x8en acest scop, ambasadorul Fran\xc8\x9bei Charles-Jean-Marie Alquier, fost conven\xc8\x9bionalist, regicid \xc8\x99i prieten al lui David, ini\xc8\x9biaz\xc4\x83 cu Talleyrand, ministrul afacerilor externe, \xc3\xaentoarcerea la o tradi\xc8\x9bie mo\xc8\x99tenit\xc4\x83 de la Vechiul Regim: obiceiul cadourilor diplomatice. Primul Consul \xc3\xaei ofer\xc4\x83 regelui pistoale fabricate \xc3\xaen manufactura de la Versailles, rochii ale marilor croitori parizieni \xc8\x99i bijuterii pentru regin\xc4\x83 \xc8\x99i, de asemenea, o armur\xc4\x83 superb\xc4\x83 pentru influentul prin\xc8\x9b Manuel Godoy. La r\xc3\xa2ndul s\xc4\x83u, Carol al IV-lea \xc3\xaei ofer\xc4\x83 lui Napoleon \xc8\x99aisprezece cai de ras\xc4\x83 spaniol\xc4\x83 din grajdurile sale regale, portretul s\xc4\x83u \xc8\x99i cel al reginei realizate de Goya, \xc8\x99i \xc3\xaei comand\xc4\x83 lui David s\xc4\x83-i fac\xc4\x83 un portret al Primului Consul._NEWLINE_Aceast\xc4\x83 politic\xc4\x83 de cooperare cu un Prim Consul din ce \xc3\xaen ce mai puternic nu a \xc3\xaempiedicat detronarea lui Carol al IV-lea \xc3\xaen 1808 \xc3\xaen favoarea propriului frate al lui Napoleon, Joseph Bonaparte.\n_START_SECTION_\nComanda \xc8\x99i alegerea subiectului\n_START_PARAGRAPH_\nIni\xc8\x9bial, comanda regelui Carol al IV-lea al Spaniei comunicat\xc4\x83 prin Alquier lui Talleyrand \xc3\xaentr-o scrisoare din 7 august 1800, stipula ca David s\xc4\x83-l reprezinte pe generalul Bonaparte \xc3\xaen picioare \xc8\x99i \xc3\xaen costumul lui de Prim Consul: _NEWLINE_\xe2\x80\x9eDl. de Musquiz este \xc3\xaens\xc4\x83rcinat s\xc4\x83-i solicite lui David un portret \xc3\xaen picioare \xc8\x99i \xc3\xaen m\xc4\x83rime natural\xc4\x83 a generalului Bonaparte, \xc3\xaen costumul s\xc4\x83u de Prim Consul; are ordin s\xc4\x83-i dea lui David tot ce va cere.\xe2\x80\x9d_NEWLINE_ Aceast\xc4\x83 prim\xc4\x83 idee era \xc3\xaen spiritul portretelor consulare pictate mai t\xc3\xa2rziu de Gros, Lef\xc3\xa8vre sau Ingres, dar David a ales s\xc4\x83 realizeze o pictur\xc4\x83 ecvestr\xc4\x83. Ambasadorul Spaniei, marchizul de Muzquiz, l-a informat pe Napoleon de comanda primit\xc4\x83 \xc8\x99i i-a cerut s\xc4\x83 aleag\xc4\x83 modul \xc3\xaen care i-ar pl\xc4\x83cea s\xc4\x83 fie reprezentat de David: el a dorit mai \xc3\xaent\xc3\xa2i s\xc4\x83 fie reprezentat trec\xc3\xa2nd c\xc4\x83lare \xc3\xaen revist\xc4\x83 trupele, dar \xc3\xaen cele din urm\xc4\x83 a fost re\xc8\x9binut episodul travers\xc4\x83rii trec\xc4\x83torii Marele Saint-Bernard.\n_START_SECTION_\nRealizarea operei\n_START_PARAGRAPH_\nExist\xc4\x83 foarte pu\xc8\x9bine schi\xc8\x9be \xc8\x99i studii preg\xc4\x83titoare, ceea ce contrasteaz\xc4\x83 cu obiceiurile celebrului pictor foarte scrupulos \xc3\xaen preg\xc4\x83tirea picturilor sale. Antoine-Jean Gros, elevul s\xc4\x83u, avea o schi\xc8\x9b\xc4\x83 \xc3\xaen ulei a unui cal ridicat, probabil un studiu pentru pozi\xc8\x9bia calului. Carnetele lui David con\xc8\x9bin c\xc3\xa2teva schi\xc8\x9be prezent\xc3\xa2nd o prim\xc4\x83 idee despre aspectul c\xc4\x83l\xc4\x83re\xc8\x9bului._NEWLINE_Pentru realizarea diferitelor replici, David a fost ajutat de doi dintre elevii s\xc4\x83i, J\xc3\xa9r\xc3\xb4me-Martin Langlois, care a lucrat la primele dou\xc4\x83 tablouri \xc8\x99i se pare c\xc4\x83 a realizat \xc3\xaen principal caii, \xc8\x99i Georges Rouget care a f\xc4\x83cut ulterior o copie a operei pentru Ospiciul Invalizilor._NEWLINE_Nereu\xc8\x99ind s\xc4\x83-l conving\xc4\x83 pe Napoleon s\xc4\x83-i pozeze pentru tablou, Jacques-Louis David s-a inspirat dintr-un bust pentru asem\xc4\x83narea fizic\xc4\x83 \xc8\x99i i-a cerut fiului s\xc4\x83u s\xc4\x83-i pozeze pentru postura personajului. Dar a putut folosi uniforma \xc8\x99i bicornul purtate de Napoleon la Marengo, cu care a \xc3\xaembr\xc4\x83cat un manechin de lemn. \xc3\x89tienne-Jean Del\xc3\xa9cluze evoc\xc4\x83 acest moment \xc3\xaen biografia lui David\xc2\xa0:_NEWLINE_\xe2\x80\x9e\xc3\x8entr-o zi c\xc3\xa2nd Ducis, Alexandre \xc8\x99i Langlois, care-l asista atunci pe David \xc8\x99i a f\xc4\x83cut mai t\xc3\xa2rziu o copie foarte bun\xc4\x83 a portretului ecvestru al lui Bonaparte, erau \xc3\xaempreun\xc4\x83 cu \xc3\x89tienne \xc3\xaen atelier cu maestrul lor, erau grupa\xc8\x9bi to\xc8\x9bi \xc3\xaen jurul manechinului \xc3\xaembr\xc4\x83cat \xc3\xaen hainele lui Bonaparte, examin\xc3\xa2nd cu o curiozitate de nest\xc4\x83p\xc3\xa2nit acei epole\xc8\x9bi, acea p\xc4\x83l\xc4\x83rie, acele haine \xc8\x99i acea spad\xc4\x83, martori mu\xc8\x9bi \xc8\x99i surzi ai faimoasei campanii de la Marengo. Fiecare \xc3\xae\xc8\x99i spunea p\xc4\x83rerea; mai mult sau mai pu\xc8\x9bin just\xc4\x83, mai mult sau mai pu\xc8\x9bin picant\xc4\x83, c\xc3\xa2nd David, ale c\xc4\x83rui m\xc3\xa2ini \xc8\x99i picioare erau destul de delicate, se apuc\xc4\x83 s\xc4\x83 spun\xc4\x83, dup\xc4\x83 ce a atras aten\xc8\x9bia asupra micimii cizmelor lui Bonaparte, c\xc4\x83 oamenii mari au de obicei extremit\xc4\x83\xc8\x9bi sub\xc8\x9biri. Aceast\xc4\x83 remarc\xc4\x83 ce se putea aplica pe bun\xc4\x83 dreptate \xc8\x99i pictorului, a fost viu aprobat\xc4\x83 de elevii s\xc4\x83i, dintre care unul a ad\xc4\x83ugat: \xc2\xab\xc8\x99i au capul mare\xc2\xbb. David, cu bonomia sa care mergea uneori p\xc3\xa2n\xc4\x83 la puerilitate, a spus imediat, lu\xc3\xa2nd p\xc4\x83l\xc4\x83ria cuceritorului de la Marengo: \xc2\xabare dreptate, hai s\xc4\x83 vedem\xc2\xbb, \xc8\x99i apoi pun\xc3\xa2nd-o pe capul s\xc4\x83u, care era foarte mic, a \xc3\xaenceput s\xc4\x83 r\xc3\xa2d\xc4\x83 observ\xc3\xa2nd c\xc4\x83 \xc3\xaei c\xc4\x83dea p\xc3\xa2n\xc4\x83 peste ochi.\xe2\x80\x9d_NEWLINE_Doi dintre caii lui Napoleon au servit ca modele pentru calul cel impetuos: iapa \xe2\x80\x9ela Belle\xe2\x80\x9d reprezentat\xc4\x83 \xc3\xaen replica de la Charlottenburg, \xc8\x99i \xe2\x80\x9eMarengo\xe2\x80\x9d, al c\xc4\x83rui p\xc4\x83r sur figureaz\xc4\x83 \xc3\xaen tablourile de la Versailles \xc8\x99i de la Viena. Peisajul este inspirat din gravurile imprimate \xc3\xaen cartea Voyage pittoresque de la Suisse (C\xc4\x83l\xc4\x83torie pitoreasc\xc4\x83 prin Elve\xc8\x9bia)._NEWLINE_Primul dintre cele cinci portrete a fost pictat \xc3\xaen patru luni, din octombrie 1800 p\xc3\xa2n\xc4\x83 \xc3\xaen ianuarie 1801. David a \xc3\xaenceput imediat replica sa \xc3\xaen februarie \xc8\x99i a terminat-o la 25 mai, dat\xc4\x83 la care a fost vizitat de Bonaparte, venit \xc3\xaen atelierul de la Luvru pentru a-\xc8\x99i admira imaginea. A. Th., autorul primei biografii complete a pictorului, men\xc8\x9bioneaz\xc4\x83 o anecdot\xc4\x83 referitoare la vizita lui Napoleon \xc3\xaen atelierul lui David\xc2\xa0:_NEWLINE_\xe2\x80\x9eSpre sf\xc3\xa2r\xc8\x99itul anului IX, c\xc3\xa2nd a fost terminat, David l-a prezentat Primului Consul. Acesta s-a uitat mult timp la portret f\xc4\x83r\xc4\x83 s\xc4\x83 spun\xc4\x83 nimic \xc8\x99i, \xc3\xaentorc\xc3\xa2ndu-se c\xc4\x83tre pictor, l-a cople\xc8\x99it cu aplauze \xc8\x99i elogii. Apoi, arunc\xc3\xa2ndu-\xc8\x99i privirea c\xc4\x83tre solda\xc8\x9bii ce urcau \xc8\x99i ei pe munte, cufunda\xc8\x9bi \xc3\xaen nori, \xc8\x99i v\xc4\x83z\xc3\xa2ndu-se mici, deoarece trebuiau s\xc4\x83 par\xc4\x83 a fi la o distan\xc8\x9b\xc4\x83 mare, el a spus r\xc3\xa2z\xc3\xa2nd: \xc2\xabDar cet\xc4\x83\xc8\x9bene David, ce fac acolo omule\xc8\x9bii aceia, mari c\xc3\xa2t potcoava calului meu? O s\xc4\x83-i zdrobeasc\xc4\x83 pe to\xc8\x9bi cu o lovitur\xc4\x83 de picior.\xc2\xbb Observa\xc8\x9bia nu era lipsit\xc4\x83 de un oarecare temei.\xe2\x80\x9d\n_START_SECTION_\nCompozi\xc8\x9bie\n_START_PARAGRAPH_\nPotrivit lui Charles Bouleau, baz\xc3\xa2ndu-se pe un desen al lui Girodet, arti\xc8\x99tii neoclasicismului \xc3\xae\xc8\x99i structurau tablourile pornind de la o construc\xc8\x9bie geometric\xc4\x83 riguroas\xc4\x83 bazat\xc4\x83 pe regula clasic\xc4\x83 de pliere a laturilor mai scurte ale dreptunghiului, cele dou\xc4\x83 p\xc4\x83trate ob\xc8\x9binute delimiteaz\xc4\x83 perpendicularele \xc8\x99i diagonalele ce rezult\xc4\x83 \xc8\x99i creeaz\xc4\x83 liniile de for\xc8\x9b\xc4\x83 care dirijeaz\xc4\x83 compozi\xc8\x9bia._NEWLINE__NEWLINE_Diagonalele mun\xc8\x9bilor \xc8\x99i norilor se confrunt\xc4\x83 \xc3\xaent\xc4\x83rind impresia de mi\xc8\x99care \xc8\x99i de ascensiune. Dar dup\xc4\x83 L\xc3\xa9on Rosenthal compozi\xc8\x9bia este for\xc8\x9bat\xc4\x83: _NEWLINE_\xe2\x80\x9eeste mai degrab\xc4\x83 un model de statuie ecvestr\xc4\x83 dec\xc3\xa2t un tablou.\xe2\x80\x9d\n_START_SECTION_\nTehnic\xc4\x83\n_START_PARAGRAPH_\nSpre deosebire de predecesorii s\xc4\x83i Boucher \xc8\x99i Fragonard, care foloseau un sub-strat de culoare ro\xc8\x99ie sau gri cunoscut sub numele de imprimatura ca fundal colorat \xc3\xaenainte de aplicarea vopselei, David folose\xc8\x99te fondul alb al p\xc3\xa2nzei acoperit\xc4\x83 cu ceruz\xc4\x83 cu ulei, dup\xc4\x83 cum reiese din unele din picturi r\xc4\x83mase neterminate, ca de exemplu primul s\xc4\x83u portret al lui Bonaparte sau Jur\xc4\x83m\xc3\xa2ntul din sala de pelot\xc4\x83._NEWLINE_Pictorul lucreaz\xc4\x83 \xc3\xaen dou\xc4\x83 sau trei straturi. Dup\xc4\x83 ce a f\xc4\x83cut schi\xc8\x9ba subiectului printr-un desen cu pigmentul Terra di Cassel, \xc3\xael dezvolt\xc4\x83 prin tu\xc8\x99e nervoase u\xc8\x99or \xc3\xaenc\xc4\x83rcate cu pictur\xc4\x83, concentr\xc3\xa2ndu-se pe masele de lumini \xc8\x99i umbre, ceea ce se remarc\xc4\x83 mai ales \xc3\xaen prima versiune de la Malmaison, \xc3\xaen special \xc3\xaen realizarea crupei calului. Revine apoi cu o past\xc4\x83 mai cremoas\xc4\x83, corect\xc3\xa2nd eventualele defecte \xc8\x99i concentr\xc3\xa2ndu-se asupra detaliilor._NEWLINE_Ultimul strat este folosit pentru finisare (netezirea suprafe\xc8\x9bei etc.) \xc8\x99i David \xc3\xae\xc8\x99i \xc3\xaens\xc4\x83rcineaz\xc4\x83 adesea asisten\xc8\x9bii cu realizarea acestei ultime etape._NEWLINE__NEWLINE_Primele dou\xc4\x83 tablouri se remarc\xc4\x83 printr-o execu\xc8\x9bie mai liber\xc4\x83, l\xc4\x83s\xc3\xa2nd urme de pensule \xc8\x99i tonuri mai calde, ceea ce indic\xc4\x83 o mai mare implicare a lui David \xc3\xaen realizarea lor. \xc3\x8en exemplarele urm\xc4\x83toare, participarea sa se limiteaz\xc4\x83 la c\xc3\xa2teva aspecte, cum ar fi capul \xc8\x99i drap\xc4\x83rile, aproape \xc3\xaentreaga execu\xc8\x9bie fiind l\xc4\x83sat\xc4\x83 \xc3\xaen seama asisten\xc8\x9bilor s\xc4\x83i. \xc3\x8entr-o scrisoare c\xc4\x83tre Talleyrand, David ofer\xc4\x83 indica\xc8\x9bii cu privire la activitatea elevilor s\xc4\x83i referitoare la copierea \xc8\x99i repetarea picturilor sale: _NEWLINE_\xe2\x80\x9e(...) aceste tipuri de repet\xc4\x83ri fiind de obicei efectuate de c\xc4\x83tre elevi avansa\xc8\x9bi, Maestrul nu face dec\xc3\xa2t s\xc4\x83-i dirijeze, cu excep\xc8\x9bia c\xc3\xa2torva capete principale pe care le rezerv\xc4\x83 pentru gloria sa,...\xe2\x80\x9d_NEWLINE_. Potrivit lui Georges Wildenstein, cea de-a treia versiune (de la Versailles) a fost pictat\xc4\x83 \xc3\xaen \xc3\xaentregime de c\xc4\x83tre Langlois.\n_START_SECTION_\nEstetic\xc4\x83\n_START_PARAGRAPH_\nFidel postulatului s\xc4\x83u de \xe2\x80\x9e\xc3\xaentoarcere la arta greceasc\xc4\x83 pur\xc4\x83\xe2\x80\x9d, David aplic\xc4\x83 neoclasicismul s\xc4\x83u radical din Sabinele \xc8\x99i \xc3\xaen portretul lui Bonaparte. Singura excep\xc8\x9bie de la regul\xc4\x83 este folosirea costumelor contemporane. Calul din prima versiune are \xc3\xaenf\xc4\x83\xc8\x9bi\xc8\x99area aproape identic\xc4\x83 cu a aceluia din Sabinele \xc8\x99i aceea\xc8\x99i culoare._NEWLINE_\xc3\x8en prima sa versiune, figura tinereasc\xc4\x83 a lui Napoleon se situeaz\xc4\x83 \xc3\xaen estetica \xe2\x80\x9efrumosului ideal\xe2\x80\x9d, simbolizat de Apollo din Belvedere \xc8\x99i al c\xc4\x83rui exemplu extrem este Moartea lui Hyacinthe de Jean Broc, un elev al lui David. Acest efeb pe care \xc3\xael pictase prima dat\xc4\x83 \xc3\xaen Moartea t\xc3\xa2n\xc4\x83rului Bara este de asemenea prezent sub forma t\xc3\xa2n\xc4\x83rului scutier cu bonet\xc4\x83 frigian\xc4\x83 din Sabinele._NEWLINE_Pun\xc3\xa2ndu-\xc8\x99i t\xc3\xa2n\xc4\x83rul fiu s\xc4\x83 pozeze pentru figura lui Bonaparte, el p\xc4\x83streaz\xc4\x83 acel aspect tineresc care evoc\xc4\x83 figura t\xc3\xa2n\xc4\x83rului Alexandru cel Mare dres\xc3\xa2ndu-l pe Bucefal.\n_START_SECTION_\nPortretul ecvestru\n_START_PARAGRAPH_\nAceast\xc4\x83 variant\xc4\x83 de portret, care \xc3\xae\xc8\x99i are originile \xc3\xaen grupurile statuare antice, este dedicat\xc4\x83 \xc3\xaen principal glorific\xc4\x83rii puterii, \xc3\xaencep\xc3\xa2nd cu statuia lui Marcus Aurelius \xc8\x99i p\xc3\xa2n\xc4\x83 la portretele lui Ludovic al XIV-lea de Le Brun \xc8\x99i Houasse. Prin acest tablou, David se \xc3\xaenscrie \xc3\xaen linia direct\xc4\x83 a portretelor ecvestre din perioada baroc\xc4\x83._NEWLINE_V\xc4\x83z\xc3\xa2nd opera, cavalerul Jos\xc3\xa9 Nicol\xc3\xa1s de Azara, succesorul lui Muzquiz ca ambasador al Spaniei, a comparat-o cu portretul lui Olivares pictat de Velasquez._NEWLINE_Acesta a fost cel de-al doilea portret ecvestru pictat de David. Pictorul realizase deja, \xc3\xaen 1780, un portret ecvestru al contelui Potocki. De asemenea, el mai lucrase la un portret ecvestru al regelui Ludovic al XVI-lea, r\xc4\x83mas la stadiul de schi\xc8\x9b\xc4\x83. Acest proiect fiind abandonat, tabloul regelui a fost realizat \xc3\xaen cele din urm\xc4\x83 de Jean-Fran\xc3\xa7ois Carteaux.\n_START_SECTION_\nModele \xc8\x99i \xc3\xaemprumuturi\n_START_PARAGRAPH_\nPentru pozi\xc8\x9bia calului \xc8\x99i a c\xc4\x83l\xc4\x83re\xc8\x9bului, David s-a inspirat din mai multe modele. Este vorba, \xc3\xaen primul r\xc3\xa2nd, de Statuia lui Petru cel Mare de Falconet, de la care preia atitudinea calm\xc4\x83 a monarhului pe un cal ridicat \xc3\xaen dou\xc4\x83 picioare pe o st\xc3\xa2nc\xc4\x83, \xc8\x99i pe care o desenase dup\xc4\x83 o gravur\xc4\x83. Apoi este vorba de unul dintre Caii de la Marly de Guillaume Coustou, pe care \xc3\xaei instalase pe Bulevardul Champs-\xc3\x89lys\xc3\xa9es \xc3\xaen perioada Revolu\xc8\x9biei._NEWLINE_Potrivit istoricului de art\xc4\x83 Fran\xc3\xa7ois Benoit, David i-a dat sarcin\xc4\x83 asistentului s\xc4\x83u Langlois s\xc4\x83 copieze pozi\xc8\x9bia calului din grupul ecvestru Castor \xc8\x99i Polux din ansamblul obeliscului din Pia\xc8\x9ba Quirinale de la Roma. Robert Rosenblum a emis ipoteza c\xc4\x83 David s-a inspirat din pictura Alexandru dres\xc3\xa2ndu-l pe Bucefal a lui Nicolas-Andr\xc3\xa9 Monsiau, pe care a v\xc4\x83zut-o probabil la salonul de art\xc4\x83 din 1787.\n_START_SECTION_\nO figur\xc4\x83 eroic\xc4\x83\n_START_PARAGRAPH_\nLa \xc3\xaenceputul perioadei Consulatului, pictorii se \xc3\xaentrec s\xc4\x83 glorifice figura noului st\xc4\x83p\xc3\xa2n al Fran\xc8\x9bei prin picturi alegorice, precum cea a lui Callet care, \xc3\xaen Alegoria b\xc4\x83t\xc4\x83liei de la Marengo (Muzeul Versailles), \xc3\xael reprezint\xc4\x83 pe Napoleon \xc3\xaen costum roman \xc3\xaenso\xc8\x9bit de simbolurile \xc3\xaenaripate ale victoriei, sau cea a lui Pierre-Paul Prud\xe2\x80\x99hon care, \xc3\xaen Triumful lui Bonaparte, \xc3\xael reprezint\xc4\x83 pe Primul Consul \xc3\xaentr-un car, \xc3\xaenso\xc8\x9bit de figuri \xc3\xaenaripate._NEWLINE_David alege s\xc4\x83-\xc8\x99i glorifice modelul \xc3\xaentr-o reprezentare care se apropie de alegorie, dar f\xc4\x83r\xc4\x83 simboluri. Nu este prezent\xc4\x83 aici nici Victoria \xc3\xaenaripat\xc4\x83, nici carul celest \xc8\x99i nici m\xc4\x83car cununa de lauri. Calul ridicat pe picioarele din spate d\xc4\x83 impresia c\xc4\x83 \xc3\xae\xc8\x99i va lua zborul, iar acest sentiment este \xc3\xaent\xc4\x83rit de v\xc3\xa2ntul care-i scutur\xc4\x83 coama \xc8\x99i coada. Gestul comand\xc4\x83 \xc8\x99i arat\xc4\x83 victoria. Mantaua ro\xc8\x99ie aminte\xc8\x99te de pelerina lui Apollo, simboliz\xc3\xa2nd puterea. Caracterul tineresc \xc8\x99i calmul lui Bonaparte \xc3\xael evoc\xc4\x83 pe Alexandru cel Mare c\xc4\x83lare pe Bucefal. Toate aceste elemente concur\xc4\x83 la crearea unui aspect eroic al lui Napoleon.\n_START_SECTION_\nGestul lui Napoleon\n_START_PARAGRAPH_\nGestul este omniprezent \xc3\xaen pictura lui David, de la Sf\xc3\xa2ntul Rocus intervenind pe l\xc3\xa2ng\xc4\x83 Fecioar\xc4\x83 pentru bolnavii de cium\xc4\x83 \xc8\x99i p\xc3\xa2n\xc4\x83 la Marte dezarmat de Venus. M\xc3\xa2inile \xc3\xaentinse din Jur\xc4\x83m\xc3\xa2ntul Hora\xc8\x9biilor, din Jur\xc4\x83m\xc3\xa2ntul din sala de pelot\xc4\x83 sau din Distribuira acvilelor, sunt exemple recurente de utilizare a gestului ca element retoric._NEWLINE_\xc3\x8en Bonaparte travers\xc3\xa2nd Marele Saint-Bernard, pozi\xc8\x9bia m\xc3\xa2inii drepte este interpretat\xc4\x83 mai \xc3\xaent\xc3\xa2i ca un gest de comand\xc4\x83; pictorul prev\xc4\x83zuse ini\xc8\x9bial \xc3\xaen schi\xc8\x9bele sale s\xc4\x83-i pun\xc4\x83 \xc3\xaen m\xc3\xa2n\xc4\x83 lui Napoleon un baston de comandant \xc3\xaen stilul celor din portretele regale. Alexandre Lenoir, \xc3\xaen amintirile sale istorice despre David, men\xc8\x9bioneaz\xc4\x83 c\xc4\x83 Fran\xc3\xa7ois G\xc3\xa9rard, fostul s\xc4\x83u elev, i-a pozat pentru m\xc3\xa2na Primului Consul, dar nu a f\xc4\x83cut fa\xc8\x9b\xc4\x83 oboselii. David a propus atunci s\xc4\x83-l \xc3\xaenlocuiasc\xc4\x83 pe mai t\xc3\xa2n\xc4\x83rul s\xc4\x83u elev, ca acesta s\xc4\x83-i picteze m\xc3\xa2na sa. \xc3\x8en timp ce m\xc3\xa2na st\xc3\xa2ng\xc4\x83 care \xc8\x9bine h\xc4\x83\xc8\x9bul este \xc3\xaenm\xc4\x83nu\xc8\x99at\xc4\x83, cea dreapt\xc4\x83 este descoperit\xc4\x83.\n_START_SECTION_\nInscrip\xc8\x9biile\n_START_PARAGRAPH_\n\xc3\x8en opt tablouri, David se folose\xc8\x99te de inscrip\xc8\x9bii pentru a le \xc3\xaent\xc4\x83ri semnifica\xc8\x9bia. Belizarie cer\xc8\x99ind, Durerea Andromac\xc4\x83i, Moartea lui Marat care-l prezint\xc4\x83 pe revolu\xc8\x9bionar \xc3\xaen agonie \xc8\x9bin\xc3\xa2nd o foaie de h\xc3\xa2rtie semnat\xc4\x83 de m\xc3\xa2na Charlottei Corday, Ultimele momente ale lui Michel Lepeletier (pierdut), Bonaparte travers\xc3\xa2nd Marele Saint-Bernard, Sapho, Phaon \xc8\x99i Dragostea, Napoleon \xc3\xaen cabinetul s\xc4\x83u de lucru \xc8\x99i Leonidas la Termopile._NEWLINE_\xc3\x8en portretul ecvestru sunt gravate pe st\xc3\xa2nci numele lui Hannibal \xc8\x99i al lui Carol cel Mare lega\xc8\x9bi de Bonaparte prin acela\xc8\x99i eveniment: trecerea Alpilor, pictorul prezent\xc3\xa2ndu-l pe Primul Consul ca un succesor al ilu\xc8\x99trilor s\xc4\x83i predecesori. Dup\xc4\x83 numele lui Charlemagne, David a ad\xc4\x83ugat Imp. ceea ce \xc3\xaenseamn\xc4\x83 Imperator, adic\xc4\x83 \xc3\xaemp\xc4\x83rat, interpretat ca o lingu\xc8\x99ire sau ca o premoni\xc8\x9bie.\n_START_SECTION_\nNapoleon se \xc3\xaengrije\xc8\x99te de propria imagine\n_START_PARAGRAPH_\nMai mul\xc8\x9bi factori l-au determinat pe Primul Consul s\xc4\x83 vrea s\xc4\x83 controleze modul \xc3\xaen care era reprezentat\xc4\x83 figura sa. Motivul principal este banal: lui Bonaparte nu-i pl\xc4\x83cea s\xc4\x83 pozeze pentru arti\xc8\x99ti ca urmare a dou\xc4\x83 experien\xc8\x9be care l-au nemul\xc8\x9bumit. Gros a reu\xc8\x99it \xc3\xaen 1796 s\xc4\x83 ob\xc8\x9bin\xc4\x83 cu dificultate o \xc8\x99edin\xc8\x9b\xc4\x83 de pozat cu ajutorul Jos\xc3\xa9phinei de Beauharnais, dar s-a pl\xc3\xa2ns de pu\xc8\x9binul timp disponibil. David a avut mai mult noroc, dar cele trei ore greu ob\xc8\x9binute i-au permis doar s\xc4\x83 fixeze fizionomia unui model al c\xc4\x83rui temperament nervos era \xc3\xaenclinat spre agita\xc8\x9bie. Astfel c\xc4\x83, atunci c\xc3\xa2nd \xc3\xaen 1800 David i-a propus o \xc3\xaent\xc3\xa2lnire pentru \xc8\x99edin\xc8\x9be suplimentare de pozat cu scopul de a-i fixa tr\xc4\x83s\xc4\x83turile pentru portretul ecvestru, refuzul a fost net\xc2\xa0:_NEWLINE_\xe2\x80\x9eS\xc4\x83 pozez? La ce bun? Crede\xc8\x9bi c\xc4\x83 marii oameni ai Antichit\xc4\x83\xc8\x9bii ale c\xc4\x83ror imagini le avem au pozat?_NEWLINE_\xe2\x80\x94 Dar cet\xc4\x83\xc8\x9bene prim consul, eu v\xc4\x83 pictez pentru secolul dumneavoastr\xc4\x83, pentru oameni care v-au v\xc4\x83zut, care v\xc4\x83 cunosc, ei ar vrea s\xc4\x83 v\xc4\x83 vad\xc4\x83 asem\xc4\x83n\xc4\x83tor._NEWLINE_\xe2\x80\x94 Asem\xc4\x83n\xc4\x83tor? Nu exactitatea tr\xc4\x83s\xc4\x83turilor, un neg pe nas, este ceea ce face asem\xc4\x83narea. Trebuie reprezentat caracterul fizionomiei, ceea ce \xc3\xael anim\xc4\x83. [\xe2\x80\xa6] Pe nimeni nu intereseaz\xc4\x83 dac\xc4\x83 portretele marilor oameni sunt asem\xc4\x83n\xc4\x83toare, este suficient ca geniul lor s\xc4\x83 fie vizibil.\xe2\x80\x9d_NEWLINE_Din acel moment, niciun portret oficial al lui Napoleon, sculptat sau pictat, nu a mai fost realizat dup\xc4\x83 natur\xc4\x83. Arti\xc8\x99tii au fost obliga\xc8\x9bi s\xc4\x83 se inspire din opere anterioare (gravuri, portrete, sculpturi), \xc8\x99i li s-a cerut s\xc4\x83-\xc8\x99i idealizeze ilustrul model. Portretul realizat de David marcheaz\xc4\x83 o ruptur\xc4\x83 \xc3\xaen iconografia napoleonian\xc4\x83.\n_START_SECTION_\nPrimirea f\xc4\x83cut\xc4\x83 primului portret oficial al lui Napoleon\n_START_PARAGRAPH_\n\xc3\x8enc\xc4\x83 de la \xc3\xaenceput, acest portret \xc3\xae\xc8\x99i tr\xc4\x83da func\xc8\x9bia de mijloc de propagand\xc4\x83. Bonaparte \xc3\xaensu\xc8\x99i a supravegheat activitatea lui David \xc8\x99i, dup\xc4\x83 primii s\xc4\x83i biografi, a cerut s\xc4\x83 fie pictat \xe2\x80\x9ecalm pe un cal impetuos\xe2\x80\x9d._NEWLINE__NEWLINE_La 21 septembrie 1801, originalul \xc8\x99i prima sa replic\xc4\x83 au fost expuse pentru prima dat\xc4\x83 la Luvru, l\xc3\xa2ng\xc4\x83 tabloul Sabinele \xc8\x99i au st\xc3\xa2rnit o polemic\xc4\x83 \xc3\xaen pres\xc4\x83 din cauz\xc4\x83 c\xc4\x83 intrarea la expozi\xc8\x9bie era cu plat\xc4\x83. Exista tradi\xc8\x9bia pe vremea aceea ca arti\xc8\x99tii s\xc4\x83-\xc8\x99i expun\xc4\x83 operele la Salonul care se \xc8\x9binea la Luvru \xc8\x99i intrarea s\xc4\x83 fie gratuit\xc4\x83. Ambele tablouri fiind deja pl\xc4\x83tite de cei care le-au comandat, criticul Chaussard a fost cel mai virulent \xc3\xaen denun\xc8\x9barea acestei practici: _NEWLINE_\xe2\x80\x9eEste o specula\xc8\x9bie ru\xc8\x99inoas\xc4\x83 s\xc4\x83 revinzi publicului o simpl\xc4\x83 privire a unor portrete. Geniul \xc8\x99i interesul financiar nu trebuie s\xc4\x83 coabiteze.\xe2\x80\x9d_NEWLINE_ David a trebuit s\xc4\x83 se apere \xc3\xaen pres\xc4\x83 de acuza\xc8\x9biile c\xc4\x83 ar avea inten\xc8\x9bii mercantile.\n_START_SECTION_\nPlata portretelor\n_START_PARAGRAPH_\nPictorul nu fixase pre\xc8\x9bul dec\xc3\xa2t pentru primul exemplar, primind 24.000 de livre de la trezoreria regelui Spaniei. I-a fost mai greu s\xc4\x83 ob\xc8\x9bin\xc4\x83 plata celorlalte trei versiuni comandate de c\xc4\x83tre Primul Consul. Deoarece a solicitat 20.000 de franci pentru fiecare tablou, trezorierul general al guvernului Martin-Roch-Xavier Est\xc3\xa8ve i-a trimis factura lui Vivant Denon care i-a cerut pictorului s\xc4\x83-\xc8\x99i reduc\xc4\x83 preten\xc8\x9biile \xc8\x99i a fixat la 15.000 de franci suma oferit\xc4\x83 pentru picturi.\n_START_SECTION_\nP\xc4\x83reri ale criticilor\n_START_PARAGRAPH_\nCharles Paul Landon, \xc3\xaen Annales du mus\xc3\xa9e et de l'\xc3\xa9cole moderne des Beaux-arts, face elogiul tabloului lui David\xc2\xa0:  _NEWLINE_\xe2\x80\x9eReamintind trecerea \xc3\xaendr\xc4\x83znea\xc8\x9b\xc4\x83 a Alpilor care a deschis glorioasa campanie din anul 8 \xc3\xaen Italia \xc8\x99i a adus uimirea \xc8\x99i spaima inamicilor Fran\xc8\x9bei, domnul David a \xc8\x99tiut s\xc4\x83 fac\xc4\x83 dintr-un simplu portret o compozi\xc8\x9bie \xc3\xaen \xc3\xaentregime istoric\xc4\x83._NEWLINE_Marile nume ale lui Hannibal \xc8\x99i Carol cel Mare se asociaz\xc4\x83 at\xc3\xa2t de natural cu cel al \xc3\xaemp\xc4\x83ratului atunci c\xc3\xa2nd privim acest tablou, \xc3\xaenc\xc3\xa2t pare inutil c\xc4\x83 au fost scrise \xc3\xaen josul tabloului. Ideea artistului este totu\xc8\x99i ingenioas\xc4\x83._NEWLINE_Ansamblul figurii este eroic, \xc8\x99i este ajustat cu o perfec\xc8\x9biune care dovede\xc8\x99te c\xc3\xa2t de mult poate profita un artist de costumul francez. \xc3\x8en sf\xc3\xa2r\xc8\x99it, desenul, tu\xc8\x99a, culoarea s-au reunit pentru a face aceast\xc4\x83 compozi\xc8\x9bie demn\xc4\x83 de privirile posterit\xc4\x83\xc8\x9bii.\xe2\x80\x9d_NEWLINE_Charles Baudelaire face o critic\xc4\x83 a tabloului \xc3\xaen Curiozit\xc4\x83\xc8\x9bi estetice. V\xc4\x83z\xc3\xa2nd cel de-al cincilea exemplar expus la Bazarul Bonne-Nouvelle, el \xc3\xael compar\xc4\x83 cu tabloul Napoleon \xc3\xaen b\xc4\x83t\xc4\x83lia de la Eylau al lui Antoine-Jean Gros:_NEWLINE_\xe2\x80\x9eBonaparte pe muntele Saint-Bernard este poate, \xe2\x80\x94 al\xc4\x83turi de cel al lui Gros, \xc3\xaen b\xc4\x83t\xc4\x83lia de la Eylau, \xe2\x80\x94 singurul Bonaparte poetic \xc8\x99i grandios pe care-l posed\xc4\x83 Fran\xc8\x9ba.\xe2\x80\x9d_NEWLINE_L\xc3\xa9on Rosenthal, \xc3\xaen lucrarea sa despre David, judec\xc4\x83 negativ tabloul: _NEWLINE_\xe2\x80\x9eBonaparte pe muntele Saint-Bernard; opera este celebr\xc4\x83, ea pare foarte rece, compozi\xc8\x9bia este for\xc8\x9bat\xc4\x83, prea pu\xc8\x9bin verosimil\xc4\x83. Este mai degrab\xc4\x83 un model de statuie ecvestr\xc4\x83 dec\xc3\xa2t un tablou. \xc3\x8en fine, culoarea monoton\xc4\x83 \xc8\x99i s\xc4\x83rac\xc4\x83 nu treze\xc8\x99te interesul. Efortul de a face o oper\xc4\x83 semnificativ\xc4\x83 \xc8\x99i simbolic\xc4\x83 nu mai este reu\xc8\x99it, deoarece p\xc4\x83rtinirea s-a accentuat \xc3\xaen a\xc8\x99a m\xc4\x83sur\xc4\x83, \xc3\xaenc\xc3\xa2t afecteaz\xc4\x83 adev\xc4\x83rul.\xe2\x80\x9d\n_START_SECTION_\nInfluen\xc8\x9be \xc8\x99i denatur\xc4\x83ri\n_START_PARAGRAPH_\nTabloul a influen\xc8\x9bat numero\xc8\x99i arti\xc8\x99ti, precum G\xc3\xa9ricault care s-a inspirat mai \xc3\xaent\xc3\xa2i pentru pozi\xc8\x9bia personajului din acest portret \xc3\xaen primele sale studii pentru Ofi\xc8\x9ber de v\xc3\xa2n\xc4\x83tori c\xc4\x83lare din garda imperial\xc4\x83 \xc3\xaen atac. Eug\xc3\xa8ne Delacroix s-a inspirat din imaginea lui Bonaparte pentru c\xc4\x83l\xc4\x83re\xc8\x9bul turc situat \xc3\xaen partea dreapt\xc4\x83 a picturii sale Scen\xc4\x83 din masacrele din Chios, pe care l-a combinat cu c\xc4\x83l\xc4\x83re\xc8\x9bul lui G\xc3\xa9ricault. Paul Delaroche cu Bonaparte travers\xc3\xa2nd Alpii propune o nou\xc4\x83 versiune a evenimentului \xc3\xaentr-o form\xc4\x83 realist\xc4\x83, ca reac\xc8\x9bie la viziunea eroic\xc4\x83 a lui David._NEWLINE_Pictorul prerafaelit John Everett Millais, \xc3\xaen tabloul The Black Brunswicker, arat\xc4\x83 pe perete o reproducere \xc3\xaen gravur\xc4\x83 a tabloului lui David interpretat\xc4\x83 de critici ca o admira\xc8\x9bie romantic\xc4\x83 pentru figura lui Napoleon._NEWLINE_Pictorul contemporan Eduardo Arroyo realizeaz\xc4\x83 o denaturare a operei intitulat\xc4\x83 Marele pas al Saint-Bernard-ului (1965) prezent\xc3\xa2ndu-l pe Bonaparte decapitat c\xc4\x83lare pe un c\xc3\xa2ine Saint-Bernard, lucrare v\xc4\x83zut\xc4\x83 ca o denun\xc8\x9bare a franchismului. Robert Rauschenberg s-a inspirat din tabloul lui David pentru a realiza Able Was I Ere I Saw Elba II \xc3\xaen 1985. Andy Warhol, \xc3\xaentr-o serigrafie realizat\xc4\x83 pentru revista Vogue \xc8\x99i intitulat\xc4\x83 Diana Vreeland Rampant, lipe\xc8\x99te fa\xc8\x9ba Dianei Vreeland pe corpul lui Bonaparte._NEWLINE_Pictorul american Kehinde Wiley (n\xc4\x83scut \xc3\xaen 1977) reinterpreteaz\xc4\x83 istoria artei plas\xc3\xa2nd reprezent\xc4\x83ri de tineri americani de culoare \xc3\xaen compozi\xc8\x9bii clasice. Tabloul lui David a f\xc4\x83cut astfel obiectul unei interpret\xc4\x83ri personale: Bonaparte este \xc3\xaenlocuit de un t\xc3\xa2n\xc4\x83r de tip african, \xc3\xaembr\xc4\x83cat \xc3\xaen \xc8\x9binut\xc4\x83 de camuflaj \xc8\x99i purt\xc3\xa2nd un turban. Fondul compozi\xc8\x9biei este un motiv decorativ, imit\xc3\xa2nd m\xc4\x83tasea. \xc3\x8en st\xc3\xa2nga jos, l\xc3\xa2ng\xc4\x83 inscrip\xc8\x9biile de pe tabloul lui David, se cite\xc8\x99te \xc8\x99i \xe2\x80\x9eWilliam\xe2\x80\x9d. Aceast\xc4\x83 oper\xc4\x83, intitulat\xc4\x83 Napoleon Leading the Army over the Alps (Napoleon conduc\xc3\xa2nd armata peste Alpi), face parte din colec\xc8\x9biile Muzeul Brooklyn.\n_START_SECTION_\nPosteritate\n_START_PARAGRAPH_\nPosteritatea tabloului Napoleon travers\xc3\xa2nd Alpii se caracterizeaz\xc4\x83 printr-un num\xc4\x83r incalculabil de reproduceri, \xc3\xaen gravuri, afi\xc8\x99e, chiar timbre po\xc8\x99tale, f\xc4\x83c\xc3\xa2nd din aceast\xc4\x83 oper\xc4\x83 una dintre cel mai mult reproduse portrete ale lui Napoleon._NEWLINE_Alexandre Brongniart, directorul manufacturii de por\xc8\x9belan din S\xc3\xa8vres, l-a copiat, \xc3\xaen 1810, pe vaza denumit\xc4\x83 De Madame M\xc3\xa8re, p\xc4\x83strat la Luvru._NEWLINE_Th\xc3\xa9ophile Thor\xc3\xa9-B\xc3\xbcrger, care a v\xc4\x83zut \xc3\xaen 1846 exemplarul aflat \xc3\xaen posesia fiicei lui David expus \xc3\xaen Bazarul Bonne-Nouvelle, a constatat: \xe2\x80\x9eAceast\xc4\x83 figur\xc4\x83 ecvestr\xc4\x83 a fost reprodus\xc4\x83 de mii de ori \xc3\xaen bronz \xc8\x99i \xc3\xaen ghips, pe soclul pendulelor \xc8\x99i pe mobile din casele \xc8\x9b\xc4\x83r\xc4\x83ne\xc8\x99ti, cu dalta \xc8\x99i cu creionul, pe tapet \xc8\x99i pe \xc8\x9bes\xc4\x83turi.\xe2\x80\x9d"